
«Dins la panxa del llop». Cia. De paper. Direcció: Eudald Ferre i De Paper. Titellaires: Joan Alfred Mengual i Nuria Lozano. Dibuix en directe: Joan Alfred Mengual. Musica: Núria Lozano i Joan Alfred Mengual. Escenografia i titelles: Joan Alfred Mengual. Disseny il·luminació i so: De Paper, Oriol Rafi i Francesc Puig. Una producció de la Cia. De Paper. Grec 2016, MiniGrec, Fundació Joan Miró, Barcelona. Del 9 al 10 de juliol.

Fresc, original, màgic, molt recomanable
Des de la senzillesa dels titelles de paper amb les ombres xineses es pot crear una historia original, tot i que s'insipiri en la tradició dels personatges dels contes més clàssics. Aquesta és una prova que tot es pot tornar a explicar si hi ha una bona idea al darrere i s'executa amb coherència. La Cia. De Paper ha fet un treball preciós, que parteix dels titelles de paper dels anys 50, amb els que jugaven els besavis de la canalla d'avui i que juga a ensenyar-ho amb una música encomanadissa, de rima intel·ligent i desimbolta, que també es crea en directe a partir de les gravacions de pistes que es van sumant a l'escena. Petit, senzill, però enginyós.

També la dramatúrgia té una bona costura perquè imagina què passa dins la panxa del llop, de la guineu, de la gallina i de l'aranya. Com si fossin nines russes, l'una ha anat a  parar dins de l'altra. La imaginació permet que tots els estómacs siguin uns hàbitats prou distrets pels que han anat a parar-hi dins. La crueltat dels contes clàssics se supera amb un món preciós d'ombres, decorats als castellets que es transformen i que és un cant a la vida, sense cap altra pretensió que divertir i gaudir de la música i la festa que propicia aquest treball que mereix llarga vida a la cartellera de teatre familiar. Un gaudi a compartir.

Jordi Bordes, Recomana, 14 juliol 2016

_______________________________________________________________
